b'\n_START_ARTICLE_\nPsametik I.\n_START_SECTION_\nVojni pohodi\n_START_PARAGRAPH_\nPsametik I. je marca 656 pr. n. \xc5\xa1t. z mo\xc4\x8dnim vojnim ladjevjem odplul po Nilu navzgor  proti Tebam.  V Tebah je Amonovo bo\xc5\xbejo \xc5\xbeeno \xc5\xa0epenupet  II. prisilil, da je za svojo naslednico imenovala  njegovo h\xc4\x8derko Nitokris I. Psametikova  zmaga in osvojitev Teb  je izbrisala \xc5\xa1e zadnje sledi oblasti nubijske Petindvajsete dinastije v Gornjem Egiptu. Nitokris I. je ostala na svojem polo\xc5\xbeaju celih 70 let do svoje smrti leta 585 pr. n. \xc5\xa1t._NEWLINE_Ostro je ukrepal proti vsem lokalnim princem, ki so se upirali zdru\xc5\xbeitvi Egipta. V desetem ali enajstem letu vladanja je premagal  libijske maroderje, kar omenja napis na steli v oazi Dahla. Med njegovo 54 let dolgo vladavino se je Egipt ponovno razcvetel. Faraon je vzdr\xc5\xbeeval tesne stike s starodavno Gr\xc4\x8dijo in spodbujal gr\xc5\xa1ke priseljence k ustanavljanju kolonij in slu\xc5\xbeenju v egip\xc4\x8danski vojski. Nekaj Grkov je naselil v Tahpanhesu (Dafne).\n_START_SECTION_\nOdkrivanje izvora jezika\n_START_PARAGRAPH_\nGr\xc5\xa1ki zgodovinar Herodot je zapisal pripoved o Psametiku I. (Zgodbe 2.2), ki jo je sli\xc5\xa1al med svojom potovanjem po Egiptu. _NEWLINE_Psametik je posku\xc5\xa1al odkriti izvor jezika tako, da je naredil poskus z dvema otrokoma. Dva novorojenca je dal v oskrbo pastirju z navodilom, da ne govori z nobenim od njiju. Oba naj hrani in skrbi zanju in zapi\xc5\xa1e njune prve besede. Faraon je predpostavil, da bo na ta na\xc4\x8din ugotovil izvor jezika vseh ljudi. Ko je prvi otrok z raz\xc5\xa1irjenimi rokami  izgovoril besedo \xce\xb2\xce\xb5\xce\xba\xcf\x8c\xcf\x82 (bek\xc3\xb3s), je pastir ugotovil, da je beseda frigijska, ker je zvenela kot frigijska beseda za kruh. Iz tega je zaklju\xc4\x8dil, da so najstarej\xc5\xa1e ljudstvo Frigijci in da je frigijski jezik izvorni jezik vseh ljudi.  _NEWLINE_Herodotova zgodba ni potrjena  v nobenem primarnem viru.\n_START_SECTION_\nDru\xc5\xbeina\n_START_PARAGRAPH_\nPsamtetikova glavna \xc5\xbeena je bila Mehitenvesket, h\xc4\x8derka vezirja severa in visokega Atumovega sve\xc4\x8denika Harsieseja iz  Heliopolisa. Zakonca sta bila star\xc5\xa1a faraona Neka II., Marneit in bo\xc5\xbeanske Amonove \xc5\xbeene Nitokris I.\n_START_SECTION_\nOdkritje Psametikovega kipa\n_START_PARAGRAPH_\nMarca 2017 so egiptovski in nem\xc5\xa1ki arheologi v Heliopolisu v Kairu odkrili kolosalen kip iz kvarcita, visok 7,9 m. Najprej so odkrili podstavek, spodnji del glave in krono._NEWLINE_Gravure na podstavku kipa  z omembo Psametikovega imena so potrdile, da je kip Psametikov._NEWLINE_Kolosalni kip je oblikovan v klasi\xc4\x8dnem slogu obdobja okoli leta 2000 pr. n. \xc5\xa1t. Iz do zdaj odkritih okoli 6.400 fragmentov kipa je mo\xc4\x8d sklepati, da je bil v nekem neznanem obdobju namerno uni\xc4\x8den. Nekaj razpokanih in razbarvanih fragmentov pri\xc4\x8da,  da so bili segreti na visoko temperaturo in politi z mrzlo vodo. Tak\xc5\xa1en na\xc4\x8din je bil zna\xc4\x8dilen za uni\xc4\x8devanje starodavnih kolosov.'